# Anexa nr.1

**CAIET DE SARCINI**

**PENTRU FURNIZAREA, INSTALAREA ȘI PUNEREA ÎN FUNCȚIUNE A**

# UNUI ˮ*SISTEM DE DETECTARE, SEMNALIZARE ȘI ALARMARE LA INCENDII* ˮ

# cod CPV:31625000-3

***NOTĂ:***

Toate cerințele din prezentul Caiet de sarcini sunt minimale și obligatorii. Specificațiile tehnice care indică o anumită origine, sursă, producție, un procedeu special, o marcă de fabrică sau de comerț, un brevet de invenție, o licență de fabricație, sunt menționate doar cu scopul de a identifica cu ușurință tipurile de produs ca și concept și nu au ca efect favorizarea sau eliminarea anumitor operatori economici sau a anumitor produse. Aceste specificații vor fi considerate ca având mențiunea de **<<sau echivalent>>** iar ofertantul are obligația de a demonstra echivalența produselor ofertate dacă este cazul.

1. **INTRODUCERE.**

Caietul de sarcini face parte integrantă din documentația pentru atribuirea contractului și constituie ansamblul cerințelor pe baza cărora se elaborează de către fiecare ofertant propunerea tehnică. Caietul de sarcini conține specificații tehnice, care vor fi considerate ca fiind minimale.

În acest sens, orice ofertă prezentată, care se abate de la prevederile Caietului de sarcini, va fi luată în considerare, dar numai în măsura în care propunerea tehnică presupune asigurarea unui nivel calitativ superior cerințelor minimale din Caietul de sarcini. Ofertele care nu satisfac cerințele caietului de sarcini vor fi declarate oferte neconforme și vor fi respinse.

1. **OBIECTUL CAIETULUI DE SARCINI**

Lucrările care fac obiectul caietului de sarcini constau în achiziționarea, montarea și punerea în funcțiune, conform legislațieiîn vigoare a unui sistem de detectare, semnalizare și alarmare la incedii, care să deservească întregul obiectiv format din sediile celor două instituții: ***Inspectoratul Teritorial de Muncă Galați și Agenţia Judeţeană Pentru Plăţi Şi Inspecţie Socială Galaţi situat în loc.*Galați, str. Regiment 11 Siret, nr. 46A*.***

1. **SCOPUL ACHIZIȚIEI**

Achiziția, montarea și punerea în funcțiune a unui nou sistem de detectare, semnalizare și alarmare a incendiilor este strict necesară având în vedere faptul că vechea instalație antiincendiu are durata de viață cu mult depășită, iar centrala s-a defectat în mod repetat generând erori de funcționare, motiv pentru care a fost necesară deconectarea ei.

Achiziția sistemului antiincendiu are în vederea asigurarea unui **climat optim și sigur** **de muncă** pentru desfășurarea în bune condiții a activităților specifice, cu respectarea legislatiei privind normele SSM și normele de protecție PSI, dar și protejarea bunurilor mobile și imobile, în cadrul ITM Galați și AJPIS Galați.

1. **CERINȚE/SPECIFICAȚII TEHNICE MINIME OBLIGATORII**

Prezentul caiet de sarcini stabilește cantitățile, condițiile tehnice și de calitate, în vederea achiziționării, montării și punerii în funcțiune a întregului sistem de detectare, semnalizare și alarmare incendii.

Specificaţiile tehnicereprezintă cerinţe, prescripţii, caracteristici de natură tehnică pentru produsele și lucrările solicitate, astfel încât acestea să poată fi descrise în mod obiectiv, în aşa manieră încât să corespundă necesităţii autorităţii contractante.

Specificaţiile tehnicedefinesc, după caz şi fără a se limita la cele ce urmează, caracteristici referitoare la nivelul calitativ, de performanţă, cerinţe privind impactul asupra mediului înconjurător, siguranţa în exploatare, dimensiuni, terminologie, simboluri, teste şi metode de testare, instrucţiuni de utilizare a produsului, precum şi sisteme de asigurare a calităţii şi condiţii pentru certificarea conformităţii cu standarde relevante.

**Cerinţele tehnice impuse în cadrul Caietului de sarcini vor fi considerate ca fiind minimale și obligatorii, ele putând fi ofertate la un nivel calitativ superior.**

1. **FUNCȚIILE SISTEMULUI DE DETECTARE, SEMNALIZARE ȘI ALARMARE ANTIINCENDII**

Sistemul de alarmare antiincendii va avea următoarele funcții principale:

* detectarea în stare incipientă a incendiilor;
* alarmarea în cazul apariției unui eveniment cu indicarea zonei și adresa elementului de detecție și determinarea dacă aceste semnale corespund unei condiții de alarmă;
* posibilitate de semnalizare manuală a incendiului;
* semnalizare sonoră a incendiului;
* detecție în cazul defectării liniei( buclei) de transmisie date;
* memorie nevolatilă cu stocarea unor evenimente de tip dată/oră/eveniment;
* funcționarea în cazul absenței tensiunii prin intermediul acumulatorilor;
1. **AMPLASAMENTUL SISTEMULUI DE DETECTARE, SEMNALIZARE ȘI ALARMARE INCENDII**

Achiziția este o achiziție comună a I.T.M. Galați și A.J.P.I.S. Galați, sistemul de detectare antiincendiu deservind ambele instituții. Centrala de detecție, semnalizare și alarmare la incendii se va instala, de către societatea autorizată pentru efectuarea lucrărilor de Instalare și întreținere a sistemelor și instalațiilor de semnalizare, alarmare și alertare în caz de incendiu” eliberată de IGSU în conformitate cu prevederile O.M.A.I nr. 87/2010 pentru aprobarea Metodologiei de autorizare a persoanelor care efectuează lucrări în domeniul apărării împotriva incendiilor modificat și completat cu O.M.A.I nr.112/2014, cu respectarea prescripțiilor tehnice și normelor în vigoare, la sediul Agenției Județene Pentru Plăți Și Inspecție Socială Galați, Strada Regiment 11 Siret, Nr.46A.

1. **TERMEN DE EXECUȚIE**

Termenul limită pentru montarea și punerea în funcțiune a sistemului de detectare, semnalizare și alarmare împotriva incediilor va fi de 30 de zile de la data semnării contractului de ambele părți.

1. **FURNIZAREA, INSTALAREA ȘI PUNEREA ÎN FUNCȚIUNE A UNUI SISTEM DE DETECTARE, SEMNALIZARE ȘI ALARMARE INCENDII**

Sistemul de detecție, alarmare și avertizare la incendiu va fi furnizat și instalat cu respectarea tuturor prescripțiilor tehnice și normelor în vigoare.

Sistemul de detecție la incendiu furnizat va fi însoțit de următoarele documente:

* Carte tehnică a sistemului
* Manual de utilizare în limba română
* Certificat de garanție și autorizarea funcționării aparatului
* Certificate de garanție a celorlalte produse, unde este cazul( acumulator, detectori fum, sirenă antiincendiu, etc)

Toate produsele și echipamentele ofertate trebuie să fie noi și neutilizate. Echipamentele ofertate trebuie să fie compatibile cu standardele de alimentare cu energie electrică disponibile în România: 230V c.a. la 50 Hz. Împreună cu sistemul vor fi livrate accesoriile necesare instalării, precum și serviciile de execuţie, instalare şi întreţinere în perioada de garantie.

Ofertantul trebuie sa dețină autorizație pentru efectuarea lucrărilor de „Instalare și întreținere a sistemelor și instalațiilor de semnalizare, alarmare și alertare în caz de incendiu”, autorizație pentru efectuarea lucrărilor de „Instalare și întreținere a sistemelor și instalațiilor de limitare și stingere a incendiilor, cu excepția celor care conțin anumite gaze fluorurate cu efect de seră” eliberate de IGSU în conformitate cu prevederile O.M.A.I nr. 87/2010 pentru aprobarea Metodologiei de autorizare a persoanelor care efectuează lucrări în domeniul apărării împotriva incendiilor modificat și completat cu O.M.A.I nr.112/2014.

Ofertantul va avea personal calificat, cu competențe în realizarea lucrărilor pe parte electrică și autorizate pentru lucrări de instalare și montaj sisteme detectare, semnalizare și alarmare la incendii.

Personalul va trebui să respecte reglementările și regulamentele interioare ale beneficiarului, normele de sănătate și securitate în muncă pe toată durata prestării serviciilor, în caz contrar fiind direct răspunzător de nerespectarea acestora.

Ofertantul este direct răspunzător de eventualele accidente de muncă care pot interveni la proprii lucrători în timpul montării sistemului și iși asumă obligativitatea de a înștiința ITM în termenul prevăzut de legislația în vigoare în domeniul sănătății și securității în muncă. Punerea în funcțiune și instructajul beneficiarului pentru utilizarea în condiții de siguranță vor fi efectuate numai de către personal autorizat.

Pe parcursul execuției lucrărilor aferente instalării/montării și punerii în funcțiune a sistemului de detecție la incendiu, cât și la finalizarea acestora, furnizorul are obligația de a menține pe cât posibil curată zona de lucru și să evite acumularea de obiecte inutile și deșeuri, depozitarea de echipamente sau surplus de materiale. De asemenea, va lua toate măsurile pentru a nu provoca incidente sau întreruperi de lucru în zonele în care se efectuează lucrările.

Furnizorul va folosi numai materiale agreate d.p.d.v tehnic de organismele specializate în domeniu.

Specificaţiile tehnice propuse pentru sistemul de detectare, semnalizare și alarmare la incendii:

|  |  |  |  |
| --- | --- | --- | --- |
| Nr. crt. | Denumire echipament | Cantitate | U.M. |
| 1 | Centrală detecție adresabilă 2 bucle, 240 adrese / buclă | 1 | buc |
| 2 | Panou repetor | 2 | buc |
| 3 | Acumulator 12 V / 17 Ah | 2 | buc |
| 4 | Detector de fum şi temperatură adresabil | 89 | buc |
| 5 | Soclu standard pentru montaj detectoare | 89 | buc |
| 6 | Buton incendiu adresabil cu izolator | 14 | buc |
| 7 | Sirena de interior adresabilă | 7 | buc |
| 8 | Modul adresabil 1 intrare / 1 ieşire pe releu, 24 Vcc | 1 | buc |
| 9 | Cablu incendiu portocaliu JEHstH E90 2x2xO,8 mm | 100 | ml |
| 10 | Trasee cablu | 50 | ml |
| 11 | Material mărunt (dibluri, holtzsuruburi, etc.) | 1 | ans |
| 12 | Manopera demontare instalaţie existentă, montaj echipamente noi, verificări programare și punere în funcţiune, instruire utilizatori | 1 | ans |

Ofertantul își va lua în calcul toate costurile și materialele necesare pentru instalarea și punerea în funcțiune a sistemului fără a suplimenta valoarea ofertată, la fel și manopera și deplasările aferente montajului. În acest sens se poate face o vizită de amplasament.

Ofertantul este pe deplin răspunzător de echipamentele ofertate. Acestea trebuie să fie certificate CE și agreate pe piața din România de către organele competente.

Ofertantul este obligat să ia în considerare toate materialele necesare montajului și punerii în funcțiune a sistemului antiincendiu.

1. **VERIFICAREA ȘI RECEPȚIA LUCRĂRII**

La terminarea lucrărilor executantul va preda beneficiarului:

* Procesul Verbal de încercare și verificare a instalației sistemului de detectare, semnalizare și alarmare la incendii,
* Procesul Verbal de Punere in Funcțiune a sistemului de detectare, semnalizare și alarmare la incendii,
* Proces Verbal de Recepție cantitativă și calitativă a sistemului de detectare, semnalizare și alarmare la incendii,
* Documentațiile tehnice( scheme, schițe, specificații, etc.) ale aparatelor, echipamentelor care au fost livrate și montate,
* Aviz de însoțire a mărfii,
* Deviz/Factura Fiscală,
* Certificate de calitate și garanție pentru toate materialele și echipamentele furnizate.

Sistemul de detectare, semnalizare și alarmare la incendii se va în exploatare numai după terminarea lucrărilor și efectuarea probelor de funcționare în prezența reprezentanților autorității contractante. Verificările, testările și probele în timpul și după terminarea montajului au ca scop contatarea calității lucrării și luarea tuturor măsurilor necesare înlăturării probleme tehnice sau de montaj apărute. Executantul va face verificarea materialelor și echipamentelor utilizate în lucrare pe baza certificatelor de calitate și garanție emise de furnizor. Materialele și echipamentele care nu corespund dpdv calitativ normelor legale, vor fi respinse și se vor înlocui cu altele conforme.

Dacă nu se constată nici un fel de lipsuri, deficiențe sau probleme de funcționare, comisia de recepție a beneficiarului va semna un Proces Verbal de recepție cantitativă și calitativă a sistemului.

În cazul semnalării oricăror probleme survenite în timpul furnizării, montării, instalarii și punerii în funcțiune, recepția va fi realizată după remedierea și finalizarea lucrării de către executant.

1. **CONDIȚII DE GARANȚIE**

Sistemul și lucrările de instalare și montaj vor avea o garanție de minim 24 de luni de la data semnării procesului verbal de recepție și punere în funcțiune, perioadă în care se va asigura asistența tehnică și mentenanța sistemului.

În perioada de garanție a sistemului, în cazul defectării unor componente/echipamente sau în cazul constatării apariției unor defecte de fabricație care nu au putut fi sesizate/observate, în cadrul recepției, acestea se remediază pe cheltuiala furnizorului de către persoane autorizate.

1. **PREVEDERI FINALE**

Valoarea estimativa a contractului de achiziţie este de 39.745,00 lei (fără TVA);

Aceasta valoare estimată este mai mica decât pragul valoric menționat în prevederile art. 7 alin.5 din Legea 98/2006 privind achizițiile publice, fapt ce permite instituției noastre să achiziționeze direct acest produs, utilizând Sistemul Electronic al Achizițiilor Publice(SEAP).

Prevederile cuprinse în prezenta anexă, fac parte integrantă din documentaţia pentru elaborarea şi prezentarea ofertei, constituind ansamblul cerinţelor pe baza cărora se elaborează de către fiecare operator economic, oferta.

Cerinţele precizate sunt considerate ca fiind minimale.

Orice ofertă de bază prezentată, care se abate de la prevederile prezentei documentații, va fi luată în consideraţie, numai în măsura în care presupune asigurarea unui nivel calitativ superior cerinţelor minimale.